На основу члана 11. став 4. Закона о републичким административним таксама („Службени гласник РС”, бр. 43/03, 51/03 – исправка, 61/05, 101/05 – др. закон, 5/09, 54/09, 50/11, 93/12, 65/13 – др. закон, 83/15, 112/15, 113/17, 3/18 – исправка, 95/18, 86/19, 90/19 – исправка, 144/20, 138/22, 92/23 и 94/24),

Министар спољних послова доноси

**ПРАВИЛНИК**

**о врстама посебних услуга дипломатско-конзуларних представништава, износу трошкова за посебне услуге и начину евидентирања прихода по основу наплаћених конзуларних такси**

Члан 1.

Овим правилником прописују се посебне услуге које странкама пружају дипломатско-конзуларна представништва Републике Србије (у даљем тексту: ДКП), висина трошкова по том основу и начин њихове наплате, као и начин евидентирања прихода по основу тих услуга и наплаћених републичких административних такси.

Услугама ДКП, у смислу овог правилника, сматрају се и услуге које по захтевима упућеним ДКП врши Mинистарство спољних послова (у даљем тексту: МСП) као посредник између странака и ДКП.

Члан 2.

Под посебним услугама, у смислу овог правилника, подразумевају се: обезбеђење образаца који се на основу закона и других прописа користе за покретање поступка, за издавање списа или извршење радње, коришћење система веза и опреме ДКП, поштанскe услуге, ангажовање службених возила ДКП, умножавање документације и друге услуге у складу са прописима.

Члан 3.

Обавеза плаћања трошкова за посебне услуге настаје подношењем захтева за покретање поступка, за издавањe списа, односно извршење радње ДКП непосредно или преко МСП.

Члан 4.

Трошкови за посебне услуге плаћају се, по правилу, у целости приликом подношења захтева, уколико су у том тренутку познати врста и коначан обим посебних услуга по том захтеву.

Уколико током поступка по захтеву настане потреба за пружањем услуга у већем обиму од траженог или дође до пружања друге врсте услуге, могућа је и накнадна наплата трошкова током поступка.

Уколико посебна услуга у целини или делимично није извршена, уплатиоцу ће се вратити износ плаћен на име посебне услуге сразмеран делу услуге који није извршен.

Члан 5.

Трошкови за посебне услуге приликом издавања путног листа, не наплаћују се када је подносилац захтева жртва трговине људима или се у току туристичког боравка у иностранству нашао у тешкој материјалној ситуацији због нестанка пасоша (крађа или губитак).

Члан 6.

Ако подносилац захтева, у складу са општеприхваћеним правилима међународног права и потврђеним међународним уговорима, овласти ДКП да предузима потребне радње ради остваривања његових права из оставине или другог потраживања, ДКП ће настале трошкове, у вези са извршењем тих радњи, наплатити првенствено из средстава остварене оставине или реализованог потраживања, и то у страној валути.

Члан 7.

Када је са другом државом уговорено да се уместо таксе за визу наплаћују трошкови за посебне услуге („манипулативни трошкови”) примењује се тај уговор, а ако плаћање манипулативних трошкова није уговорено, примениће се принцип реципроцитета.

Члан 8.

Плаћање трошкова за посебне услуге врши се у динарима и у девизама прописаним одлуком којом се одређују врсте девиза у којима се плаћају републичке административне таксе код дипломатско-конзуларних представништава Републике Србије и о висини курса динара за прерачунавање динарских износа такси у девизе (у даљем тексту: Одлука).

Изузетно од става 1. овог члана, када се плаћање врши у валути која није прописана Одлуком, прерачун се врши по утврђеном курсу евра у односу на ту валуту, у складу са Одлуком.

Трошкови конверзије, трансфера новчаних средстава (провизија) и прихватања платне картице падају на терет странке.

Члан 9.

Плаћање посебне услуге врши се у готовом, платном картицом, електронским путем, уплатницом или на други начин који је прописан и примењује се у банкарско-финансијском систему земље пријема.

Члан 10.

Подносилац захтева плаћа накнаде за посебне услуге у следећим износима, и то за:

|  |  |
| --- | --- |
| 1) све обрасце | 1 EUR |
| 2) прослеђивање докумената електронским путем у управно-правним и другим поступцима, односно по захтеву подносиоца | 1 EUR |
| 3) узимање биометријских података приликом подношења захтева за пасош (фотографисање, узимање отисака прстију, дигитални потпис), скенирање докумената, електронско прослеђивање захтева, штампање захтева и потврде о пријему захтева, штампање потврде о уручењу захтева | 20 EUR |
| 4) коришћење компјутерске опреме за вршење услуге (скенирање, штампање и слично) осим за услуге у тачки 3) овог члана | 2 EUR |
| 5) фотокопирање до 10 страница | 1 EUR |
| 6) фотокопирање преко 10 страница | 2 EUR |

НАПОМЕНА: Тачка 1) овог члана, не примењује се за образац захтева за издавање визе;

Тачка 2) овог члана, не примењује се на поступке издавања визе и издавања путних исправа.

Члан 11.

Подносилац захтева плаћа накнаде за остале посебне услуге, и то за:

1) поштанске услуге – у висини стварне цене поштанске услуге, изузев у случајевима накнаде трошкова доставе пасоша преко дипломатско-конзуларног представништва путем ДХЛ, када су трошкови утврђени уредбом којом се уређују цене образаца путних исправа и виза и трошкови достављања пасоша преко ДКП Републике Србије;

2) трошкове превоза – у висини цене утрошеног горива (до одредишта и назад);

3) трошкове прибављања страних исправа и других докумената – у износу стварних трошкова у земљи у којој се издаје исправа.

Члан 12.

У ДКП се води евиденција о наплаћеним републичким административним таксама и трошковима за пружене посебне услуге.

Евиденција из става 1. води се у електронском облику.

Члан 13.

Евиденција о наплаћеним републичким административним таксама и трошковима за пружене посебне услуге у ДКП садржи следеће рубрике:

1) Редни број;

2) Датум;

3) Шифра конзуларне радње;

4) Подносилац захтева;

5) Одељак А (Тар. бр. и износ);

6) Одељак Б (Тар. бр. и износ);

7) Посебни трошкови;

8) Укупно;

9) Напомена.

Образац евиденције из става 1. овог члана одштампан је уз овај правилник и чини његов саставни део (Образац бр. 1).

Члан 14.

Евиденција о наплаћеним републичким административним таксама и трошковима за пружене посебне услуге у ДКП закључује се последњег дана у месецу, стављањем испод последњег редног броја клаузуле „Закључено са редним бројем...”, исписивањем збира наплаћених републичких административних такси и трошкова за посебне услуге у односном месецу (бројчано и текстом) и попуњавањем рубрика: „ПРЕДАО, шеф конзуларног одељења”, „ОВЕРАВА, шеф ДКП” и „ПРИМИО, сарадник за финансијске послове”.

Закључена евиденција из става 1. овог члана штампа се у три примерка, сваки примерак потписују лица из тог става.

Два одштампана примерка евиденције потписана од лица из става 2. овог члана достављају се организационој јединици МСП надлежној за финансијске послове у року од 10 дана по истеку односног месеца, а један примерак остаје у ДКП.

Члан 15.

Као доказ о плаћеној републичкој административној такси и посебним услугама ДКП служи признаница која се издаје у три примерка на Обрасцу бр. 2, који је одштампан уз овај правилник и чини његов саставни део.

Признаница се издаје на српском језику ћириличким писмом, са преводом текстова рубрика, као поднаслов, на енглеском или другом страном језику који је у службеној употреби у држави пријема.

Први примерак признанице, у случајевима када о захтеву за извршење радње или издавање списа решава републички орган, спаја се са предметом и служи као доказ о плаћеној републичкој административној такси, други остаје у архиви ДКП, и трећи је за подносиоца захтева.

Члан 16.

Даном ступања на снагу овог правилника престаје да важи Правилник о врстама посебних услуга дипломатско-конзуларних представништава, износу трошкова за посебне услуге и начину евидентирања прихода по основу наплаћених конзуларних такси („Службени гласник РС”, бр. 102/10, 89/13 и 23/17).

Члан 17.

Овај правилник ступа на снагу 1. јануара 2025. године.

Број 415-8511-КС120/2024

У Београду, 19. децембра 2024. године

Министар,

**Марко Ђурић,** с.р.



